มันนี่ทูเดย์
ธนชาตประมูลสินเชื่อ
12 พ.ค. 2559

ธนชาตประมูลสินเชื่อ
ธนาคารธนชาตเปิดประมูลซื้อสิทธิเรียกร้องในหนี้สินเชื่อไม่มีหลักประกัน ประกอบด้วย สินเชื่อสารพัดนึก สินเชื่อบุคคล สินเชื่อบัตรเครดิตและบัตรสินเชื่อบุคคล ครั้งที่ 2/2559 จำนวน 7,523 บัญชี มูลค่าหนี้ตามสิทธิ 779 ล้านบาท รูปแบบการประมูลแบบรายกลุ่ม ยื่นซองประมูลราคาโดยวิธีปิดซองที่ธนาคารธนชาต เปิดจำหน่ายเอกสารตั้งแต่วันที่ 12–19 พ.ค.นี้ และยื่นซองประมูลวันที่ 31 พ.ค. ผู้สนใจสอบถามเพิ่มเติมได้ที่ โทร. 02-208-5751 และ 02-208-5762
ร่วมมือวิจัย
สมเกียรติ ตั้งกิจวานิชย์ ประธานสถาบันวิจัยเพื่อการพัฒนาประเทศไทย (ทีดีอาร์ไอ) เปิดเผยว่า ทีดีอาร์ไอ และบริษัท ข้อมูลเครดิตแห่งชาติ (เครดิตบูโร) ได้ลงนามบันทึกความเข้าใจในการจัดทำบทความ บทวิเคราะห์ หรือบทวิจัยเกี่ยวกับเสถียรภาพทางการเงินของภาคครัวเรือน ธุรกิจและเศรษฐกิจไทย เพื่อเผยแพร่ต่อสาธารณะ ถือเป็นก้าวสำคัญในการวิจัยเศรษฐกิจไทย เพราะฐานข้อมูลเครดิตบูโรมีข้อมูลระดับจุลภาคที่สำคัญและทันสถานการณ์ เป็นข้อมูลเสริมจากการสำรวจอื่นๆ ใช้ในการวิเคราะห์ได้อย่างดี